George von Browne

Riigikrahv George von Browne, ka Georg von Browne, (15. juuni 1698 – 18. september 1792) oli iiri päritolu Venemaa Keisririigi sõjaväelane ja riigitegelane, kes teenis keisrinna Katariina II võimu all aastatel 1762–1783 Riia kindralkubernerina, 1775–1783 Eestimaa kindralkubernerina ning seejärel asehalduskorra raames alates 1783. aastast kuni oma surmani Liivi- ja Eestimaa kindralkubernerina.

Ühe rikkaima Liivimaa maaomanikuna kuulusid talle Sigulda, Ķempju, Smiltene, Võru, Gāle, Paltmale, Šēnberga, Bāltamuiža Pienava ja Džūkste mõisad ning ta oli kantud nii Eestimaa, Liivimaa kui ka Kuramaa rüütelkonna aadlimatriklitesse.

93-aastaseks elanud von Browne on siiani vanim ametis olles surnud Eesti ala kohalik valitseja. Pikalt oli ta ka üleüldse vanimaks elanud Eestit valitsenud inimene, teda edestavad vaid 1999. aastal 94-aastaselt surnud Johannes Käbin ja 2024. aastal 96-aastaselt surnud Arnold Rüütel.

 Varasem elukäik ja perekond 
Ta sündis 15. juunil 1698 Iirimaa kuningriigis Limerickis Mayne'is Mahoni lossis Camase paruni George Browne'i ja Honora de Lacy pojana.

1725. aastal astus Browne Pfalzi sõjaväkke, ent 1730. aastal läks üle Venemaa keisririigi teenistusse, kus troonile oli saanud Anna Ivanovna. Kindral Keithi (1696–1758) tutvusega asus ta teenistusse Izmailovo kaardiväepolgus ja seejärel kaardiväe 1. järgu majorina Narva polgus.

 Abielud ja järeltulijad 
Browne oli kaks korda abielus, esimesest abielust oli tal viis, teisest abielust kolm last. Esmalt naitus ta 1740 krahvinna Helene von Lacyga (surnud 1764), kes oli Liivimaa kindralkuberneri kindralfeldmarssal krahv Peter von Lacy vanim tütar. Abielust sündisid:
Krahv John George Browne (18. veebruar 1742 Moskva – 14. oktoober 1794 Viin), Austria feldmarssal-leitnant (1786), Austria Maria Theresia ordu komandör (1789), kuningliku Ülem-Reini armee komandör, tõeline salanõunik (1794) 
Krahvinna Martha Browne (1739–1806), John Taddäus von Tiebergi (Zyberg) abikaasa.

Teist korda abiellus Browne 7. novembril 1765 vabapreili Eleonora Christina von Mengdeniga (1729–1787), kes oli Liivimaa õuekohtu presidendi, Igate ja Kauguru (Idsel ja Kaugershof) pärushärra, Menģele (Altenwoga) vabahärra Johann Heinrich von Mengdeni (1701–1792) ja krahvinna Christina Elisabeth von Münnichi (1711–1775) tütar, krahv Burchard Christoph von Münnichi tütretütar, ning Lielstraupe (Groß Roop) mõisniku Peter von Vietinghof-Scheeli (1713–1756) lesk. Abielust sündisid:

 Krahvinna Eleonore Christina Browne (14. märts 1765 Riia – 11. veebruar 1844 Peterburi), abiellus 9.novembril 1783 Vitebskist pärit Belzi vojevoodi, Leedu kindralkortermeistri, Poola kuningliku armee kindralmajori krahv (1783) Michael von der Borch-Lubeschütziga (1753–1810; pl). Tema tütar krahvinna Sophie Eleonore Marie von der Borch-Lubeschütz (1795–1880) oli Venemaa Kellerite esivanema, staabirittmeistri ja polkovniku krahv Theodor von Kelleri (1791–1860; Фёдор Фёдорович Келлер) abikaasa.
 Krahv Johann Georg von Browne-Camus (1767/68–1827), Käkisalmi jalaväerügemendi polkovnik, Malta ordu rüütel, Ludwig van Beethoveni patroon, krahv Moritz von Browne'i (sünd. 22. juuni 1798) isa, abiellus 22. augustil 1790 Annetta Margarethe Vietinghoff-Scheeliga (12.01.1769 Riia – 13.05.1803 Viin), kes oli Viitina pärushärra ja salanõuniku Otto von Vietinghoff-Scheeli (1722–1792) ja krahvinna Anna Ulrika von Münnichi (1741–1811) tütar, Luunja krahv Ernst von Münnichi tütretütar.
 Krahvinna Christine Charlotte Wilhelmina Elizabeth Browne (20.10.1770–1821), Remte (Remten) ja Vecauce (Alt-Autz) mõisniku Karl Johann Friedrich von Medemi (1762–1827; grāfs Karls Johans Fridrihs fon Mēdems; граф К. Ф. Медем) abikaasa. 16. novembril 1779 said abikaasa ja ta vanemad kindralporutšik Johann Friedrich von Medem (1722–1785; ru) ja Lovisa Charlotta von Manteuffel (1732–1763) riigikrahvi tiitli. Abikaasa õde Dorothea von Medem (1761–1821) abiellus 1779 Kuramaa hertsog Peter von Bironiga (1724–1800), vend Johann von Medem (1763–1838) oli krahv Peter Ludwig von der Pahleni väimees ja poolõde Elisa von der Recke (1754–1833) tuntud baltisaksa kirjanik.

 Sõjaväeline karjäär 
Browne osales kindralfeldmarssalite krahv Lacy ja krahv Münnichi alluvuses Poola pärilussõjas ja tegi Venemaa keisririigi teenistuses edukat sõjaväelist karjääri, 1751. aastal ülendati ta kindralporutšikuks, 1756. aastal général en chefiks (täiskindral). Ta osales kuni 1762. aastani kõigis Venemaa keisririigi peetud sõdades. 26. oktoobril 1779. aastal andis Saksa-Rooma keiser Joseph II talle ja tema järeltulijatele õiguse kasutada Püha Rooma riigikrahvi tiitlit. Seitsmeaastases sõjas sai Browne Zorndorfi lahingus raskelt haavata ja tema pähe pandi hõbeplaat, mis jäi sinna kuni surmani.

pisi|

 Riia kindralkubernerina 
Venemaa keiser Peeter III nimetas Browne'i Riia kindralkuberneriks, misjärel hakkas ta juhtima Lõuna-Eestit ja Põhja-Lätit hõlmanud Riia kubermangu.

23. aprillil (vkj 12. aprill) 1765. aastal avaldas kindralkuberner Browne oma patentidega nn positiivsed määrused, millega Liivimaa talurahvas sai õiguse vallasvarale. Mõisakoormised määrati kindlaks ja mõisnikul polnud enam õigust neid oma suva järgi tõsta. Talupoegade karistamise ülempiiriks sätestati 30 vitsa- või kepihoopi. Talupojad said ka õiguse mõisnikke, kes kaitseseaduse sättest kinni ei pidanud, kohtusse kaevata. Puuduliku järelevalve ja mõisnike endi vastumeelse hoiaku tõttu ei leidnud need kaitseseadused siiski täit järgimist.

29. aprillil (vkj 18. aprillil) 1765. aastal avaldas Browne oma patendiga Liivimaa maapäeval vastu võetud kindralsuperintendent Jacob Andreas Zimmermanni koolikorralduse kava, mis nägi ette koolide rajamise mitte ainult igasse kihelkonda, vaid ka suurtesse mõisatesse. Mõisnikke kohustati palkama lugeda oskavaid ja ristiusku tundvaid talupoegi talulaste õpetamiseks. Õpetus koolis pidi toimuma mardipäevast lihavõteteni. Mõisnike leige suhtumise või koguni vastuseisu tõttu neid nõudmisi siiski täielikult ei rakendatud.

 Eestimaa kindralkubernerina 
pisi|George Browne, 1794
1775. aastal nimetas keisrinna Katariina II George von Browne'i lisaks ka Eestimaa kuberneriks, pannes ta juhtima Tallinna kubermangu.

 Liivi- ja Eestimaa kindralkubernerina 
Vastavalt 1775. aastal kehtestatud riigi uuele halduskorraldusele moodustati 1783. aastal Baltikumis seniste Riia ja Tallinna kubermangude asemele samanimelisted asehaldurkonnad. Mõlemat kubermangu juba varem juhtinud von Browne'ist sai muudatustega nüüd ka uute haldusüksuste ühine asehaldur ametinimetusega Liivi- ja Eestimaa kindralkuberner (General-Gouverneur beiden Herzogthümer, Lief- und EhstlandLiefländischer Adreß- und Post-Calender auf das Jahr Christi 1784, S. 23.).

Browne ajal moodustati Liivimaa kubermanguvalitsus (Liefländische Gouvernements oder rigischen Statthaltershafts-Regierung).

1784. aastal soovitas Browne keisrinna Katariina II-le kolida vaid aasta Vana-Koiolas toiminud maakonnakeskuse Võru mõisa, mille eelistena tõi välja Võhandu jõe, 2 järve ja härrashoone, mis sobiks valitsusasutuste asupaigaks. 6. juuli 1784 käskkirjaga sai Browne keisrinnalt korralduse osta parun Karl Mengdenilt 57 000 rubla eest Võru eramõisa ja asutada sinna uus maakonnalinn. 24. juulil sõlmiti mõisa ostu-müügileping ja 10. augusti dekreediga nimetab Riia asehaldusvalitsus linna Võruks ja maakonna Võru maakonnaks. Heino Melesk "Jooni Võru linna asutamisest" koguteoses "Võru 150 aastat" (Võru 1934)

George Browne pööras suurt tähelepanu infrastruktuuri arendamisele Liivimaal, tema initsiatiivil ja keisrinna rahastamisel valmis 1784. aastal Tartu kivisild. Eestimaal loodi Haapsalu ja Tallinna kreisi vahele uue kreisina Paldiski kreis, Paldiski sai 1783. aastal linnaõigused.

Browne pooldas Balti erikorda, kuid samas püüdis ta parandada ka kubermangude lihtrahva olukorda. Baltisaksa mõisnike vastuseisu tõttu ei õnnestunud tal küll selles vallas eriti midagi korda saata.

Asehaldusajal püüdis ta Reveli asehaldurkonna ja Riia asehaldurkonna Balti aadlikke ja keskvõimu lepitada.

 Surm 
Von Browne suri 18. veebruaril 1792 Riias.

Ta on maetud Zemgales Bauskast 33 km kaugusel, Leedu piiri lähedal asuva, Jesuiitide ordu ehitatud Skaistkalne katolikus kirikus asuvasse hauakoori, kuhu on maetud ka Liivimaa kindralkuberner krahv Peter von Lacy. Sama kiriku ümbruskonnas asus ka talle kuulunud Skaistkalne mõis (Schönberg; Skaistkalnes (Šēnbergas) muiža).

 Viited 

 Kirjandus 
August Wilhelm Hupel: 24. Browne – Materialen zu einer estländischen Adelsgeschichte ("Nordische Miscellaneen" St. 18-19, Riga: 1791, lk 70-73
 Michael von der Borch-Lubeschütz: Histoire de la vie de George de Browne, comte du Saint-Empire, gouverneur général de Livonie et d'Esthonie, général en chef des armées des Sa Majesté l'impératice de toutes les Russies, chevalier des ordres de St. André, St. Alexandre Newski et St. Wlodimir de Russie, de l'aigle blanc de Pologne, et de Ste. Anne de Holstein, seigneur héréditaire des terres de Smilten, Segewold, Palkmar et Galenhoff etc. etc., Riga: Hartknoch , 1794 ESTERis
 Michael von der Borch-Lubeschütz: Leben des Reichsgr. Georg von Browne, General-Gouverneur von Liefland und Esthland, Oberfeldherr der Russischen Armeen. Aus dem Französischen, mit einer Vorrende von L. Schubert, Riga: Hartknoch 1795, ESTERis Digitaalselt
 Stefan Michael Newerkla: Die irischen Reichsgrafen von Browne-Camus in russischen und österreichischen Diensten. Vom Vertrag von Limerick (1691) bis zum Tod ihres Hausfreunds Ludwig van Beethoven (1827). In: Lazar Fleishman – Stefan Michael Newerkla – Michael Wachtel (eds.): Скрещения судеб. Literarische und kulturelle Beziehungen zwischen Russland und dem Westen. A Festschrift for Fedor B. Poljakov (= Stanford Slavic Studies, Volume 49). Berlin: Peter Lang, 2019, lk 43–68.
 Stefan Michael Newerkla: Das irische Geschlecht O'Reilly und seine Verbindungen zu Österreich und Russland: Von Noahs Sohn Jafet bis zum russischen Nationaldichter Puškin. In: Jasmina Grković-Major – Natalia B. Korina – Stefan Michael Newerkla – Fedor B. Poljakov – Svetlana M. Tolstaja (eds.): Diachronie – Ethnos – Tradition: Studien zur slawischen Sprachgeschichte. Festgabe für Anna Kretschmer. Brno: Tribun EU, 2020, lk 259-279 (Digitaalselt), siin lk 259–261.
Patrick Aherne: Marshal Browne, Limerick Leader 17.02.2009

 Välislingid 

 Hardi Tiidus (14. mai 1994). SKANDAALNE-LEGENDAARNE. George von Browne. Raadiosaade: ERR-i arhiiv.
 Stephen Griffin. General George Browne of Camas, Co. Limerick and Austria. Limerick Local Studies (inglise keeles).
 Elulugu (läti keeles)

Kategooria:Eestimaa aadlikud
Kategooria:Iirimaa inimesed
Kategooria:Kuramaa aadlikud
Kategooria:Liivimaa aadlikud
Kategooria:Liivimaa kindralkubernerid
Kategooria:Vene Eestimaa kindralkubernerid
Kategooria:Venemaa keisririigi kindral en chef´id
Kategooria:Püha Andreas Esmakutsutu ordeni kavalerid
Kategooria:Püha Aleksander Nevski ordeni kavalerid
Kategooria:Püha Vladimiri I klassi ordeni kavalerid
Kategooria:Sündinud 1698
Kategooria:Surnud 1792